Det norske flyselskapet Widerøe gjennomfører et omfattende kutt i det de selv beskriver som «helt nødvendig kollektivtransport» i Norge. Hele 4000 årlige avganger skal kuttes, noe som tilsvarer 15 prosent av den kommersielle produksjonen på korbanenettet.

- Vi kutter dessverre helt nødvendig kollektivtransport i Distrikts-Norge, sier administrerende direktør i Widerøe Stein Nilsen i en pressemelding.

Selskapet viser til økte avgifter over flere år, en kraftig svekkelse av den norske krona og en generell markedsutvikling i landet, som har ført til «store utfordringer for lønnsomheten på de minste flyene som flyr de korteste rutene i Norge.»

«Widerøe ser seg dessverre nødt til å redusere tilbudet på en rekke kortbaneruter for å tilpasse oss dagens rammebetingelser», skriver selskapet.

- Vi er i en fortvilt situasjon. Vi vet at resultatet av disse kuttene blir en transportstandard i en rekke distriktskommuner som ikke er i nærheten av å dekke reisebehovet. Likevel har vi ingen valg. Vi har hatt dialog med Samferdselsdepartementet og vår anbefaling er at flere av disse ruteområdene tas inn som anbud, fortsetter Nilsen.

Endringene trer i kraft 4. mai i år. Selskapet opplyser selv at Evenes blir spesielt hardt rammet av kuttene. Der legger Widerøe ned rutene til Bodø og Andenes. I tillegg blir flere avganger fra Tromsø, Bodø og Florø lagt ned og direkteruter fra Oslo lagt ned i deler av året.



Disse rutene blir rammet: * Bodø - Evenes: legges ned.

* Andenes - Evenes: legges ned. Andenes - Bodø flys direkte og via Stokmarknes. Antall avganger Bodø - Andenes blir likt som i dag.

* Bodø - Svolvær: Avgang fra Bodø 06:50 legges ned mandag og tirsdag.

* Svolvær - Bodø: Avgang fra Svolvær 07:30 legges ned mandag og tirsdag.

* Bodø - Mo i Rana: avgang fra Bodø 06:25 legges ned torsdag-fredag.

* Mo i Rana-Bodø: avgang fra Mo i Rana 07:15 legges ned torsdag fredag.

* Florø - Oslo: Avgang fra Florø 09:25 legges ned torsdag og fredag.

* Bergen - Florø: Avgang 22:00 legges ned onsdag, torsdag og fredag.

* Florø - Bergen: Avgang 06:30 legges ned torsdag og fredag.

* Tromsø - Vadsø: Avgang 10:25 fra Tromsø legges ned søndag.

* Vadsø - Tromsø: Avgang 11:55 fra Vadsø legges ned søndag.

* Tromsø - Alta: Avgang fra Tromsø 08:20 legges ned alle ukedager.

* Alta - Tromsø: avgang fra Alta 09:15 legges ned alle ukedager.

* Oslo - Hovden: Avgang fra Oslo 08:00 legges ned alle ukedager fra 1.april.

* Hovden - Oslo: Avgang fra Ørsta/Volda 09:25 legges ned alle ukedager fra 1. april.

* Tromsø - Hammerfest: Avgang fra Tromsø 16:20 legges ned på mandag, tirsdag, onsdag og torsdag.

* Hammerfest - Tromsø: Avgang fra Hammerfest 17:20 legges ned på mandag, tirsdag, onsdag og torsdag.

* Direkteruten Oslo – Sandnessjøen legges ned i oktober, november, desember, januar, februar og mars. Opereres medio april ut september og i forbindelse med påske/jul.

* Direkteruta Oslo - Brønnøysund legges ned i oktober, november, desember, januar, februar og mars. Opereres medio april ut september og i forbindelse med påske/jul.

* Direkteruta Oslo - Mo i Rana legges ned i oktober, november, desember, januar, februar og mars. Opereres medio april ut september og i forbindelse med påske/jul.

* Direkteruta Oslo - Svolvær legges ned i oktober og mars. Opereres medio april ut september og i forbindelse med påske/jul.

* Direkteruta Oslo - Leknes legges ned i oktober og mars. Opereres medio april ut september og i forbindelse med påske/jul.

* Direkteruta Oslo - Namsos legges ned i oktober, november, desember og mars. Opereres medio april ut september og i forbindelse med påske/jul.



Kilde: Widerøe

Børsen kommer tilbake med mer.